**Budaörs Város Önkormányzatának Képviselő-testülete**

**4/2017. (II.24.) önkormányzati rendelete**

**a pénzbeli és természetben nyújtott szociális ellátásokról szóló**

**53/2013. (XII.21.) önkormányzati rendelet módosításáról**

Budaörs Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 132. § (4) bekezdés g) pontjában, a gyermekek védelméről és a gyámügyi igazgatásról szóló 1997. évi XXXI. törvény 151. § (9) bekezdésében kapott felhatalmazás alapján, valamint az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontja szerinti feladatkörében eljárva a következőket rendeli el:

**1. §**

(1) A pénzbeli és természetben nyújtott szociális ellátásokról szóló 53/2013. (XII.21.) önkormányzati rendelet (továbbiakban: R.) 2. § a) pontjának ag) alpontja helyébe a következő rendelkezés lép:

 „ag) gyermekétkeztetési térítési díjkedvezmény”

(2) A R. 2. § b) pontja a következő be) alponttal egészül ki:

„be) szünidei gyermekétkeztetés”

**2. §**

A R. a következő 30. §-al és az azt megelőző alcímmel egészül ki:

„18. Szünidei gyermekétkeztetés

30. §

(1) Az önkormányzat a szülő, törvényes képviselő kérelmére a rendszeres gyermekvédelmi kedvezményben valamint e rendelet alapján gyermekétkeztetési térítési díjkedvezményben részesülő 18 év alatti gyermekek (továbbiakban: rászoruló gyermekek) részére a szünidei gyermekétkeztetést ingyenesen biztosítja.

(2) Az önkormányzat a tavaszi, nyári, őszi és téli szünet minden munkanapján biztosítja a rászoruló gyermekek részére a déli meleg főétkezést.”

**3. §**

A R. 21. § (2) bekezdése helyébe a következő rendelkezés lép:

„(2) A gyógyszertámogatást legfeljebb egy évre lehet megállapítani és havi összege nem haladhatja meg az öregségi nyugdíj mindenkori legkisebb összegét, de minimum havi 3000,- Ft.”

**4. §**

(1) A R. 27. § (1) bekezdése helyébe a következő rendelkezés lép:

 „(1) A Gyvt. 21/B. § (2) bekezdésben biztosított normatív kedvezményen túl további 50%-os étkeztetési díjkedvezményt kell biztosítani,

a) rendszeres gyermekvédelmi kedvezményben részesülő gyermek és tanuló után,

b) a három vagy többgyermekes családoknál gyermekenként,

c) tartósan beteg vagy fogyatékos gyermek, tanuló után,

feltéve, hogy a b) és c) pont esetében a családban az egy főre jutó havi jövedelem nem haladja meg az öregségi nyugdíj mindenkori legkisebb összegének 200%-át, feltéve, hogy a családnak vagyona nincs.”

(2) A R. 27. § (2) bekezdése helyébe a következő rendelkezés lép:

 „(2) Amennyiben a gyermeket, tanulót gondozó családban a gyermek a Gyvt. 21/B. § szerinti normatív kedvezményre valamint rendszeres gyermekvédelmi kedvezményre nem jogosult és családjában az egy főre jutó havi jövedelem összege nem haladja meg

a) az öregségi nyugdíj legkisebb összegének a 170%-át,

b) ha a gyermeket egyedülálló szülő vagy más törvényes képviselő gondozza az öregségi nyugdíj legkisebb összegének 200%-át, feltéve, hogy a családnak vagyona nincs

a gyermek, tanuló 100%-os mértékű étkeztetési díjkedvezményre jogosult.”

**5. §**

Ez a rendelet a kihirdetését követő napon lép hatályba, rendelkezéseit a folyamatban lévő ügyekre is alkalmazni kell.

Budaörs, 2017. február 22.

|  |  |
| --- | --- |
| **Wittinghoff Tamás****polgármester** | **dr. Bocsi István****jegyző** |

A 4/2017. (II.24.) önkormányzati rendelet 2017. február 24. napján a Polgármesteri Hivatal (Budaörs, Szabadság út 134. sz.) hirdetőtábláján való kifüggesztéssel kihirdetésre került.

Erdős Károlyné

irodavezető